Το Φεστιβάλ του Δήμου Αθηναίων

Αψού!!! (από τη γύρη των λουλουδιών)
2026-05-01 12:00 - 16:00 (Europe/Athens) | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Είκοσι κλόουν, σπουδαστές του τρίτου έτους της Δραματικής Σχολής του Ωδείου Αθηνών, καταλαμβάνουν την Ακαδημία Πλάτωνος μοιράζοντας χαμόγελα και αυθορμητισμό. Υπό την επιμέλεια του Ηλία Κουνέλα και της Μαρίας Μενεγάκη, οι δημιουργοί μάς καλούν να δούμε τον κόσμο μέσα από τα δικά τους μάτια: εκεί όπου ένας κλόουν σκύβει δίπλα στα λουλούδια για να μην τα ξεπερνά σε ύψος.

Μια δράση γεμάτη ελευθερία και συγκίνηση, που υμνεί την αξία του να «είμαστε μαζί» με τον πιο μοναδικό και απρόβλεπτο τρόπο.

Ξενάγηση: AFTER - Γιώργος Τσεριώνης & Performance: Homo Urbanus Audit
2026-05-09 12:00 - 13:30 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Στο πλαίσιο του Φεστιβάλ του Δήμου Αθηναίων 2026, η Πινακοθήκη του Δήμου Αθηναίων παρουσιάζει ένα μοναδικό δρώμενο γύρω από την έκθεση «AFTER».

Η δράση ξεκινά με μια αποκλειστική ξενάγηση από τον καλλιτέχνη Γιώργο Τσεριώνη και την επιμελήτρια Ματίνα Τσιγκάκου, οι οποίοι θα αναλύσουν τον κύκλο ζωής του homo urbanus, φωτίζοντας τις αθέατες πτυχές της αστικής αφήγησης που δομούν τα έργα της έκθεσης. Η εμπειρία κορυφώνεται με την ανατρεπτική performance «Homo urbanus audit» του Άλεξ Λουλούδη. Ο διεθνώς αναγνωρισμένος ντράμερ και συνθέτης ενεργοποιεί την εγκατάσταση του Τσεριώνη, μετατρέποντάς την σε ένα ζωντανό ηχητικό πεδίο. Χρησιμοποιώντας ήχους εμπνευσμένους από το αστικό τοπίο, ο Λουλούδης χτίζει και γκρεμίζει ηχητικές δομές, προσκαλώντας μας να γίνουμε «ενεργητικοί ακροατές» και να αναστοχαστούμε τη σχέση μας με τα ηχητικά ερεθίσματα και τις μνήμες που κατακλύζουν την καθημερινότητά μας στη σύγχρονη πόλη.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Fun Vibes Family Festival
2026-05-17 11:00 - 20:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Ένα από τα πιο όμορφα πάρκα της Αθήνας μεταμορφώνεται σε έναν απέραντο χώρο δημιουργίας και δράσης, φιλοξενώντας μια ολοήμερη γιορτή αφιερωμένη στα παιδιά, τις οικογένειες και την καλλιέργεια του αθλητικού πνεύματος.

Μέσα από μοναδικές εμπειρίες που συνδυάζουν την άσκηση με τη μάθηση και την καθαρή διασκέδαση, μικροί και μεγάλοι επισκέπτες έχουν την ευκαιρία να ενισχύσουν τους οικογενειακούς τους δεσμούς με τον πιο ενεργητικό τρόπο. Είναι η ιδανική στιγμή να αφήσουμε για λίγο την οθόνη και να βγούμε από το σπίτι, δίνοντας ραντεβού στο Πάρκο Ριζάρη για μια ημέρα γεμάτη ομαδικά παιχνίδια και δραστηριότητες που προάγουν την ευεξία και το ομαδικό πνεύμα.

Ετοιμαστείτε να μοιραστείτε στιγμές γέλιου και ζωντάνιας σε μια γιορτή του Φεστιβάλ του Δήμου Αθηναίων, όπου το παιχνίδι γίνεται ο καλύτερος τρόπος για να ανακαλύψουμε τις δυνατότητές μας και να έρθουμε πιο κοντά στη φύση και μεταξύ μας.

Αθήνα με Nέα Oδηγ@
2026-05-21 18:00 - 19:30 | Αθηναϊκή Τριλογία, Πανεπιστημίου 39, Αθήνα, Αθήνα, 105 64, Greece
Οι σπουδαστές και σπουδάστριες της Δραματικής Σχολής του Ωδείου Αθηνών, υπό την καθοδήγηση του καθηγητή Αντώνη Βολανάκη, μας προσκαλούν να ανακαλύψουμε το κέντρο της πόλης μέσα από μια ανατρεπτική ματιά.

Η εμβληματική Αθηναϊκή Τριλογία (Ακαδημία, Πανεπιστήμιο, Εθνική Βιβλιοθήκη), ο Χώρος Ιστορικής Μνήμης Κοραή 4 και η Πλατεία Κλαυθμώνος παύουν να είναι μνημεία «παγωμένα» στο χρόνο, καθώς «ζωντανεύουν» μέσα από το σώμα και τη φωνή των σπουδαστών. Η κλασική ξενάγηση δίνει τη θέση της σε μια performance που αναζητά τις «ρωγμές» στο επίσημο αφήγημα της πόλης, μια δράση που μας καλεί να ακούσουμε την ίδια την Αθήνα να μιλά για τη γνώση, τη λήθη και το παρόν της.

Σπουδάστριες/ές: Αγάπη Θεοδωρίδου, Αγγελική Ανδρεαδάκη, Αλέξανδρος Καβράκος, Αντώνης Λυμπέρης, Γεωργιάννα Ζουγανέλη, Γιάννης Μπαριάμης, Γιάννης Φούντας, Ζωή Τσιρούκη, Κλειώ Χριστοπούλου, Λευτέρης Αργυρός, Μάνος Καρανικόλας, Μαρλέν Κυπριωτάκη, Μαρκέλλα Παπαδημητρίου, Παναγιώτης Ρέγγας, Στέλλα Σελπέση, Τάσος Μπεκύρος, Φιλήμων Αδάμου, Χρήστος Κεκρίδης, Χριστίνα Καρακώστα, Χριστίνα Μητρούσια.

Connect Athens: All Day Street Festival
2026-05-23 16:00 - 21:00 | Πεζόδρομος Φωκίωνος Νέγρη, Φωκίωνος Νέγρη 48-58, Αθήνα, 113 61, Greece
To Φεστιβάλ του Δήμου Αθηναίων, σε συνεργασία με την ΑμΚΕ ΙΑΣΙΣ και το Κέντρο Νέων Connect Athens μέσα από τη 2η χρονιά του Connect Athens Festival, διοργανώνει μία ολοήμερη γιορτή στον πεζόδρομο της Φωκίωνος Νέγρη.

Μετά την εκδήλωση «Χτίζοντας γέφυρες για την ψυχική υγεία των νέων σε ρίσκο», που πραγματοποιήθηκε στην πόλη στις 22 Μαΐου, το Connect Athens μεταφέρει το μήνυμά του από τα πάνελ συζήτησης στην καρδιά της πόλης. Με το σύνθημα #πάρετηγιαγιάσουκαιέλα, η θεωρία γίνεται πράξη και η «σύνδεση» μετατρέπεται σε βίωμα που αγκαλιάζει κάθε ηλικία.

Από το πρωί, μικροί και μεγάλοι συμμετέχουν σε εργαστήρια, δράσεις ενσυναίσθησης και πρωτότυπα workshops Τεχνητής Νοημοσύνης, εμπνευσμένα από τις αναμνήσεις των παλαιότερων γενεών. Με θεατρικά παιχνίδια δρόμου, χορούς από όλο τον κόσμο και έναν ανοιχτό χώρο διαλόγου με influencers και δημόσια πρόσωπα, το φεστιβάλ δίνει χώρο στις ιστορίες που μας ενώνουν.

Η ημέρα θα κορυφωθεί με ένα μεγάλο μουσικοχορευτικό πάρτυ, στο οποίο θα συμμετέχουν πολυπολιτισμικά σχήματα και DJs, αποδεικνύοντας πως η ψυχική υγεία και η αποδοχή χτίζονται μέσα στην κοινότητα, εκεί που η επαφή των γενεών δημιουργεί έναν ασφαλή και φωτεινό χώρο για όλους.

Ξενάγηση στο Εθνικό Θέατρο: Κτήριο Τσίλλερ
2026-05-25 11:30 - 13:30 | Εθνικό Θέατρο, Αγίου Κωνσταντίνου 22-24, Αθήνα, 104 37, Greece
Το Εθνικό Θέατρο συμμετέχει στο φετινό Φεστιβάλ του Δήμου Αθηναίων, ανοίγοντας τις πόρτες του εμβληματικού Κτηρίου Τσίλλερ στην οδό Αγίου Κωνσταντίνου για μια μοναδική ξενάγηση. Oι Αθηναίοι και οι επισκέπτες της πόλης καλούνται να περιηγηθούν στα εντυπωσιακά αρχιτεκτονικά στοιχεία που συνθέτουν την ταυτότητα αυτού του διατηρητέου κοσμήματος. Από τη γέννησή του ως Βασιλικό Θέατρο μέχρι τη σύγχρονη λειτουργία του ως ο κορυφαίος θεατρικός οργανισμός της χώρας, η επίσκεψη αυτή αποτελεί μια σπάνια ευκαιρία να ανακαλύψετε την πλούσια ιστορία και τις αθέατες πλευρές ενός από τα πιο σημαντικά κτήρια-τοπόσημα της Αθήνας.

Φωτογραφίες: Θωμάς Γερασόπουλος

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

It’s Story Time
2026-05-28 18:00 - 20:00 | Πάρκο Δρακόπουλου, Λάμπρου Πορφύρα 5, Αθήνα, Αθήνα, 111 41, Greece
Tο Φεστιβάλ του Δήμου Αθηναίων 2026 φιλοξενεί στο Πάρκο Δρακοπούλου τη θεατρική δημιουργία της Δραματικής Σχολής του Ωδείου Αθηνών με τίτλο «It’s Story Time». Έξι σύντομες αφηγήσεις, εμπνευσμένες από εμβληματικά έργα του κλασικού και του σύγχρονου ρεπερτορίου, ζωντανεύουν υπό την επιμέλεια της Σοφίας Πάσχου και του Αλέξανδρου Χρυσανθόπουλου. Με κεντρικό άξονα την αφήγηση ως το απόλυτο θεατρικό εργαλείο, οι συμμετέχοντες διερευνούν διαφορετικούς τρόπους έκφρασης, εναλλάσσοντας φωνές, ρόλους και οπτικές γωνίες.

Η σκηνή μετατρέπεται σε ένα ζωντανό εργαστήριο όπου η ιστορία δεν παρουσιάζεται απλώς, αλλά «χτίζεται» σε πραγματικό χρόνο μπροστά στα μάτια του κοινού. Πρόκειται για μια συλλογική αφηγηματική άσκηση που ποντάρει στη δύναμη της παρουσίας και της φαντασίας, προσφέροντας μια μοναδική θεατρική εμπειρία στην καρδιά της πόλης.
